53-jarige vas oor R2 miljoen se dwelms(Foto verskaf deur die SAPD Wes-Kaap) ŉ 53-jarige man is op die N1 naby Laingsburg in die Wes-Kaap voorgekeer met dwelmmiddels van meer as R2 miljoen in sy besit. Kapt. Malcolm Pojie, woordvoerder van die polisie, het gesê beamptes van die Wes-Kaapse verkeersdepartement is Sondagaand in die Laingsburg-gebied ontplooi. “Hulle het omstreeks 23:00 ŉ verdagte vragmotor opgemerk. Die vragmotor is deursoek en hulle het op twee sakke dagga, wat sowat 60,2 kg weeg, en 39 000 Mandrax-tablette met ŉ geraamde straatwaarde van sowat R2,07 miljoen afgekom.” Die 53-jarige bestuurder van die vragmotor is in hegtenis geneem. Hy sal na verwagting Woensdag in die Laingsburg-landdroshof verskyn. Die dwelmmiddels was na bewering bestem vir verspreiding in die provinsie. (Foto verskaf deur die SAPD Wes-Kaap)